Det var sæsonens anden udgave af det internationale ”lokalopgør” i Champions League, som altså var et møde mellem de forsvarende danske og tyske mestre Flensburg-Handewitt – og for anden gang besejrede Aalborg Håndbold de forsvarende tyske mestre. Åbningen på kampen blev en anelse nervøs. Angrebsmæssigt havde gæsterne fra Aalborg svært ved at finde en fast rytme i Flensburg, og efter godt 10 minutters spil var Aalborg Håndbold bagud 6-8. Der skulle en timeout til at vende spillet - og nordjyderne fik brudt hjemmeholdets rytme i angreb og fik fundet et fint offensivt flow. Og pludselig var 6-8 vendt til føring på 10-8. - Holdet leverede en pragtpræstation, og vi viste for alvor, at vi kan spille med på allerøverste hylde – også på udebane - med aftenens fuld fortjente sejr. Selvom vi på papiret var på udebane, så føltes det dog til tider som at være hjemme i Jutlander Bank Arena. Foruden 300 tilhængere, der var på tur med Aalborg Håndbold eller fanklubben, så var der flere øvrige grupperinger på plads, der bakkede vores mandskab op, lyder det i en pressemeddelse fra Aalborg Håndbold. Med sejren fastholder Aalborg Håndbold gruppens fjerdeplads og udbygger forspringet til nærmeste forfølgere. CL-turneringen går nu på vinterpause, og efter en flot international halvsæson, skal al fokus nu rettes mod de hjemlige turneringer inden jul.
Efter en forrygende indsats af hele holdet hev Aalborg Håndbold på udebane en 32-29 sejr i land over tyske mestre - til stor jubel for de mange hundrede Aalborg tilhængere på lægterne.